Instruction: Fes-me un resum d'aquest text:

Context:
Els ciclistes i els corredors han estat els grans protagonistes aquest dissabte al matí a les Gavarres.
I és que bona part del massís ha tornat a veure persones amb bicicleta, corrent o simplement caminant pels molts corriols que hi ha. A la Bisbal d'Empordà, des de primera hora el degoteig de ciclistes ha estat constant.
Un dels que hi ha anat és l'Ivan, que explica que en tenia moltes ganes i ha aprofitat que part del massís és terme municipal de la Bisbal.
Una imatge ben diferent amb la de pobles de menys de 5.000 habitants.
La supressió de les franges horàries ha fet que no es veiés cap aglomeració, i els veïns han esponjat les sortides.
Així, a la mota de Verges (Baix Empordà) i a la riera de Monells hi havia poca activitat.
El primer dia en què s'ha permès als esportistes sortir ha estat marcat pels contrastos entre els pobles de més de 5.000 habitants de l'Empordà, i els petits.
I és que les restriccions horàries han omplert els camins dels voltants de municipis com la Bisbal.
A primera hora del matí ja eren molts els que sortien a córrer o amb bicicleta, però no ho feien pel centre de la localitat baix-empordanesa, sinó que han aprofitat que una part de les Gavarres és terme municipal de la Bisbal per endinsar-se pels boscos.
Un dels que ha matinat per aprofitar al màxim les hores de desconfinament ha estat l'Ivan.
Explica que s'ha trobat molta gent, un fet que era "esperable".
"En teníem tots moltes ganes i és lògic que tothom hagi aprofitat", assenyala.
L'Ivan explica que li ha fet "il·lusió" trobar-se veïns amb qui habitualment fa coses i que des de l'inici de l'estat d'alarma
només veu a través de videoconferències.
A l'altra banda de poble el nombre d'esportistes també ha estat important.
La llera del Daró s'ha omplert de corredors i ciclistes que també han sortit aprofitant les mesures de desconfinament.
Molts ho celebraven com la Marta i la seva filla Clàudia que han anat caminant i expliquen que molta de gent que es trobaven no l'havien vist mai abans fer esport.
La Marta diu que el fet que s'acumuli tanta gent no li agrada, però creu que a mesura que passin els dies el nombre s'anirà reduint.
"Avui hi ha hagut aquesta fal·lera perquè és el primer dia i la gent estava a casa amb ganes de sortir, però suposo que canviarà", assenyalen.
Res a veure amb els pobles
La imatge contrària s'ha vist en els pobles de la plana de l'Empordà que no arriben als 5.000 habitants, i per tant no tenen cap restricció horària.
A les onze del matí a Verges (Baix Empordà) la situació era de calma absoluta i amb prou feines hi havia veïns passejant per la mota, la zona on s'hi sol anar a fer esport.
En Lluís i la Maite s'hi han animat, i reconeixen que "va molt bé" que no tinguin franges.
"Quan hem tingut la casa endreçada i hem estat a punt hem sortit", expliquen.
Els dos reconeixen que el bon dia que ha fet "anima molt més a passejar" i expliquen que després de tants dies tancats "era imprescindible poder sortir a fer una volta".
On tampoc hi havia aglomeracions ha estat a Monells, un poble que rep ciclistes de localitats veïnes i on hi ha moltes segones residències.
La Bruna ha sortit a fer un vol amb els seus dos fills, en Cesc i la Rita i explica que estan "molt tranquils" perquè no tenir restriccions els permet escollir en funció del temps o de la quantitat de gent que hi hagi al carrer quan sortir.
A més, assenyala que Monells és molt petit i, malgrat que alguns propietaris de segones residències s'han quedat al poble a passar el confinament, no hi ha gaires veïns voltant.
"Com a molt et trobes una o dos persones", explica.
A més, Monells pertany a Cruïlles i Sant Sadurní de l'Heura, i ocupa una extensió de terreny molt important ja que el terme municipal s'estén per les Gavarres.

Response: Ciclistes i corredors aprofiten el primer dia sense restriccions horàries per sortir per les Gavarres. Als petits pobles, en canvi, s’hi respira tranquil·litat després del confinament. Els veïns es mostren contents de retrobar-se i poder passejar, córrer o anar en bicicleta pels seus camins habituals, encara amb certa prevenció per les aglomeracions.


Instruction: Fes-me un resum d'aquest text:

Context:
El Museu d’Art de Girona fa una aposta pel barroc i renova dues sales del centre on exposarà noves obres d’aquest període artístic.
A més d’augmentar les peces que el museu té a la seva col·lecció, se n’exposaran d’altres cedides pel Museu Nacional de Catalunya (MNAC) i pel Museo del Prado.
La voluntat és que, a través d’aquesta proposta de continguts i museografia, el visitant entengui millor les singularitats del període barroc a Catalunya.
Entre les noves obres destaquen quatre pintures de Giovanni Battista Toscano, pintor d’origen llombard que va treballar a Catalunya entre els segles XVI i XVII, i que va viure a Girona, a més d’altres autors destacats com Andrea Vaccaro o Alessandro Turchi.
Per la directora del museu, Carme Clusellas, la renovació servirà per ‘redefinir i donar sentir al discurs del museu’.
Les sales catorze i quinze del Museu d’Art de Girona es renovaran per albergar una exposició que busca apropar l’art barroc als visitants del centre.
A més de les obres actuals, se’n recuperaran d’altres del fons de la col·lecció, i es completarà amb peces cedides pel MNAC i el Prado.
Són 32 obres amb l’art del retaule com a fil conductor, i és que era el gènere per excel·lència del moment.
Tot i això també es podran veure diferents tipus d’obres com pintures o objectes litúrgics.
La directora del museu, Carme Clusellas, explica que la intenció és ‘configurar un discurs’ que enllaci amb la resta del museu.
Clusellas comenta que el que es podrà veure és un ‘art molt recarregat’, sobretot per la forta vinculació amb la religió, però que explica tot allò que es volia expressar a l’època.
La directora del museu diu que l’exposició permetrà descobrir ‘tot el seu discurs’ a més de la ‘gran bellesa tècnica’ dels artistes.
En total s’exposaran 32 peces, deu taules de retaule, deu talles de fusta policromada, sis pintures i sis objecte litúrgics d’argenteria, a més de noves que es conservaven a les sales de reserva, com ara el relleu de ‘La Presentació de la Verge’ o la talla de ‘Sant Jacint’ que van ser restaurades recentment gràcies al suport de la Diputació de Girona.
La direcció artística de les obres ha anat a càrrec del director tècnic de l’Institut Català de Recerca en Patrimoni Cultural, Joan Bosch, que ha plantejat una exposició centrada en el concepte de retaule i de l’art de funció devota, a través de la imatgeria que ocupava els compartiments i les fornícules, organitzats sota tres gran conceptes: la divinitat, la Verge Maria i el santoral protector.
L’art barroc es caracteritza per unes expressions artístiques de llenguatge exuberant i dinàmic, centrats majoritàriament en la temàtica religiosa i complien una funció devota.
En aquest sentit es tracta d’un art destinat a integrar-se en el culte i el ritual i que tenia la funció de fer un paper mediador en les relacions entre els fidels, l’església i el món sobrenatural.
Hereus del barroc
Clusellas també ha recordat que la Catalunya actual és una gran hereva de l’art barroc.
‘El barroc es va imposar per sobre del romànic i gòtic i ha estat l’art que més ha impregnat les nostres esglésies’, ha comentat.
La directora del museu recorda que l’exposició també permetrà apropar aquesta època des d’un punt de vista més local.
En aquest sentit, Clusellas ha afegit que intentaran aproximar els artistes gironins del barroc que tenen identificats a partir de les obres que el museu té en col·lecció.
Una exposició més accessible
Una de les apostes més important del museu és facilitar l’accés a tots els públics.
Per això, s’han traduït a quatre idiomes tots els textos per tal que els visitants puguin entendre millor l’exposició, i de d’altra banda, s’ha posat especial atenció a les recomanacions de l’ONCE pel que fa a la retolació, i les dimensions de la gràfica dels textos de les sales.

Response: El Museu d’Art de Girona prepara una exposició centrada en el barroc a Catalunya, amb 32 peces com ara retaules, pintures i objectes litúrgics. Els tres conceptes destacats són la divinitat, la Verge Maria i el santoral protector. És una expressió artística que destaca pel dinamisme i l’exuberància de tema religiós. La col·lecció inclou artistes gironins del barroc.


Instruction: Fes-me un resum d'aquest text:

Context:
La 21a Fira Mediterrània de Manresa és a punt de començar aquest dijous en una edició en què hi haurà 161 funcions de 116 companyies.
La programació inclou 29 estrenes: 15 absolutes, 6 a Catalunya, 4 a la resta de l'Estat, 4 de creació i 8 coproduccions.
El leitmotiv d'aquest any són els rituals amb 10 espectacles sobre aquesta temàtica, entre els quals destaca 'Malen', una proposta de dansa contemporània signada per Ricardo Curaqueo, en què el coreògraf xilè d'origen maputxe porta al present el llegat ancestral del seu poble.
Aquest també és el darrer any de David Ibáñez com a director artístic de la Fira després d'ocupar el càrrec des de l'any 2012.
Ibáñez ha explicat que aquest dijous arrenca la Fira Mediterrània de Manresa amb quatre dies amb gairebé 300 activitats entre artístiques, professionals i de ciutat que s'inauguren amb els bascos Kukai Dantza, Sharon Fridman i l'Orfeó Manresà amb Erritu(ritual), un espectacle a la nau central de la Seu de Manresa.
El director artístic ha recalcat que el leitmotiv d'enguany són els rituals amb 10 espectacles i el darrer que s'ha presentat és 'Malen' de Xile.
Sobre aquest, ha indicat que està protagonitzat per 16 dones maputxes d'entre 9 i 70 anys i que expliquen en forma de dansa el que és la cosmovisió del poble maputxe.
"És una peça que exemplifica molt bé aquesta línia dels rituals i aquest fils que s'ha volgut estirar enguany".
Els rituals també estaran presents, per exemple, a la proposta de la bailaorai coreògrafa de flamenc Eva Yerbabuena i també a la proposta de Societat Doctor Alonso, habituada a trencar barreres escèniques.
Eva Yerbabuena, Juan Carlos Lérida, les ballarines Ji Hye Chung i Lali Ayguadé, el coreògraf maputxe Ricardo Curaqueo, Quim Girón i la Societat Doctor Alonso, principals noms destacats en l'àmbit d'arts escèniques de l'edició d'enguany.
A la vessant musical destaquen Chano Domínguez & Paolo Fresu, The Skatalites, el guitarrista tuareg Bombino, Vox Bigerri & Jim Black, Kepa Junkera i els Za! amb la seva Megacobla.
Ibáñez ha indicat que en el terreny escènic i musical "hi haurà una oferta molt àmplia des de les coses més arriscades com la que mescla el jazz d'avantguarda amb la música tradicional fins a concerts més festius com el de Dr Prats".
Arnau Tordera i Magí Canyelles, Carles Dénia, Feliu Ventura, Les Anxovetes, Pau Figueres i la Cobla Catalana dels Sons Essencials estrenaran novetats de l'escena d'arrel de parla catalana.
Concretament, Arnau Tordera, líder dels Obeses, i el tenora Magí Canyelles, estrenaran la proposta 'Les cançons seran sempre nostres', explorant noves fronteres per a la cançó tradicional.
També destaca l'estrena de '(d)ones', el nou projecte de Les Anxovetes.
Com ja es va anunciar, la Fira dedica el Focus d'enguany a les Illes Balears, amb una mostra representativa dels tresors que amaga la cultura popular de Mallorca, Menorca, Eivissa i Formentera.
La presència més espectacular del Focus serà la de quatre cavalls de raça menorquina del centre Eqüestre Equimar, que oferiran 'Aires de Menorca', una exhibició de doma, tradició molt present a la cultura popular de l'illa.
A la mostra balear, també hi haurà la presència de la Federació de Dimonis, Diables i Bèsties del Foc de les Illes Balears; la música dels Xeremiers de Mallorca, que uneix a músics de dues generacions de sonadors mallorquins, i del Grup de Ball Pagès Es Broll, que oferiran una exhibició d'aquest conjunt de danses tradicionals.
El darrer any d'Ibáñez com a director artístic
Aquest és el darrer any d'Ibáñez com a director artístic després de ocupar el càrrec des del 2012.
Ha explicat, en declaracions a l'ACN, que durant aquest temps han treballat perquè el projecte "sigui més internacional sobretot en l'àmbit de la música, mostrant propostes artístiques a programadors i professionals de molts països".
També ha recalcat que han treballat per fer "una fira trencadora" i que la sentin molt seva els col·lectius de cultura popular de base.

Response: Els rituals centren les propostes escèniques de la 21a Fira Mediterrània de Manresa, la darrera edició per al seu director artístic, David Ibañez. Arrenca dijous, durarà 4 dies i s’hi veuran 161 funcions de 116 companyies, 29 de les quals són estrenes. El focus d’enguany es dedica a les Illes Balears, que mostraran els seus tresors culturals tradicionals.


Instruction: Fes-me un resum d'aquest text:

Context:
El director de TV3, Jaume Peral, ha demanat aquest divendres que se'l jutgi en el seu nou càrrec al final del mandat i no ara.
Peral ha fet aquestes declaracions en la seva primera compareixença al Parlament des que va ser nomenat.
Segons ha destacat, "el que és rellevant és posar al capdavant dels mitjans sobre tot a professionals del sector i de la casa.
Treballaré amb el meu equip més directe per seguir fent TV3 una televisió líder i de molta qualitat".
El president del Consell de Govern de la CCMA, Brauli Duart, ha defensat també, a preguntes dels parlamentaris, que els nomenaments als mitjans públics "els fan per estricta capacitat professional més enllà del que cadascú pugui pensar".
En la seva intervenció, Marta Ribas, de Catalunya Sí que es Pot, ha indicat que des del Col·legi de Periodistes s'ha criticat la forma com s'han elegit les direccions de TV3 i de Catalunya Ràdio i que hi ha hagut ingerències polítiques.
De fet, el Col·legi de Periodistes va criticar que els mitjans de comunicació públics siguin "moneda de canvi" entre els partits polítics i va assegurar que el "mercadeig" en els repartiments dels càrrecs directius és "inadmissible".
Ribas ha utilitzat aquestes reflexions per dir que la nova direcció de TV3 començava amb "mal peu".
"Els professionals dels mitjans de comunicació públics i que exerceixen una responsabilitat com ara la meva persona com a director de TV3 se'ls ha de jutjar al final del mandat pel qual han estat escollits", ha replicat Peral.
Ha dit que fa 30 anys que està treballant als mitjans de la Corporació.
"Tant el president de la Corporació com el Consell de Govern, hauran pensat que la meva trajectòria professional i la meva experiència en aquests mitjans de la CCMA és motiu suficient per poder encarregar-me la direcció del mitjà".
Segons ha destacat, "el que és rellevant és posar al capdavant dels mitjans sobre tot a professionals del sector i de la casa".
En aquest context, ha indicat que treballarà amb el seu equip "més directe per seguir fent de TV3 una televisió líder i de molta qualitat".
Un dels altres temes presents a la Comissió han estat els canvis a l'organigrama del mitjans públics.
La CCMA va renovar la seva estructura executiva creant noves àrees corporatives de confluència per avançar en els àmbits de gestió unificada per a TV3 i Catalunya Ràdio.
Així, va nomenar Joan Trias director del Procés de Confluència a la CCMA; es va nomenar Christian Garcia com a nou director de l’Àrea d'Esports dels mitjans de la CCMA; Sigfrid Gras, adjunt a la Direcció de TV3 i cap de Continguts i Programes, mentre que David Bassa serà el nou director dels Serveis Informatius de TV3.
Pel que fa a Catalunya Ràdio, Santi Faro va ser nomenat nou director de Continguts del grup d'emissores.
Sobre els canvis a TV3, Peral, per una banda, ha explicat que l'objectiu "és dinamitzar l'estructura de la casa i canviar dinàmiques de treball per ser més eficients.
Uns canvis que han de buscar i permetre i consolidar el lideratge de la cadena i sobre tot l'objectiu de mantenir la producció i el talent intern i combinar-ho amb ser motor de la industria documental del país".
Per la seva part, Gordillo ha dit que "els canvis són irrellevants, només pretenen tenir la màquina i organització preparada per aconseguir els objectius del lideratge, innovació i fer de Catalunya Ràdio l'emissora líder que ha estat durant molts anys i que està en condicions de tornar-ho a ser".
Ha recalcat que "tots són professionals de la casa i de la mateixa empresa i no han suposat la sortida de cap professional de la Corporació".
Les crítiques de Ciutadans i PPC
Ciutadans i PP han centrat part de les seves crítiques d'aquests nomenaments en la figura de David Bassa, nou director dels Serveis Informatius de TV3.
"Ens amoïna molt especialment el rigor i que la pluralitat siguin qüestionades amb el nomenament de Bassa", ha destacat Sonia Sierra, de C's.
Ha criticat que el periodista va escriure en el pròleg d'un llibre –Desmuntant Societat Civil Catalana de Jordi Borràs- que molts dels dirigents de SCC "provenen de la ultra dreta i hi segueixen estant vinculats" i ho ha negat.
Andrea Levy, dels populars catalans, ha traslladat a Brauli Duart que "és evident que no pregunta als treballadors a qui voten o què pensen, perquè és tan evident que no fa falta que els hi pregunti, només ha de llegir que escriuen o miri a les xarxes socials què posen".
En aquest context, Duart, qui ha defensat la professionalitat de Bassa, ha assegurat que els nomenats es fan "per estricta capacitat professional més enllà del que cadascú pugui pensar sigui el que sigui, sempre que aquesta ideologia no afecti la seva feina del dia a dia".

Response: El president del consell de govern de la CCMA i el nou director de TV3 defensen davant del Parlament el nomenament dels nous càrrecs. Asseguren que es tracta de professionals de la casa amb una llarga trajectòria i que busquen més eficiència. Tot i això, han rebut crítiques per part de Catalunya Sí que es Pot, Ciutadans i PP.


Instruction: Fes-me un resum d'aquest text:

Context:
La secretaria general del PP, Maria Dolores de Cospedal, ha alertat que els "intents divisius" dels independentistes "sempre moren en l'escullera de la democràcia i la llei" i ha augurat que "acabaran disputant-se i lluitant per les restes del naufragi" perquè "no aconseguiran que Catalunya es trenqui".
En la seva intervenció al 14è Congrés del PPC, Cospedal també ha fet una crida a les persones que se senten "orfes" d'una entitat o organització, en al·lusió a CiU, i els ha dit que "són benvinguts al PPC".
D'altra banda, la secretaria general del PP ha lamentat que el govern català ha "cedit" la governabilitat i l'estabilitat a un "sac trencat", en referència a la CUP, de qui ha dit que "són tan 'anti' tot que un dia acabaran sent 'antisistema' solar perquè més 'anti' no es pot ser".
Cospedal ha defensat que el PP és "l'altaveu de la tolerància i la concòrdia" davant de la "maquinària propagandista del discurs unilateral" i ha celebrat que els populars fan "banderes de sentiments i no de quimeres".
En aquest sentit, la secretària general del PP espanyol ha dit que el PP fa bandera de l'estat de dret davant d'aquells que "volen torçar-lo a favor d'interessos personals, excloents i que busquen la fractura i la divisió entre els bons i mal catalans".
"Aquests intents de divisió sempre moren en l'escullera de la democràcia i la llei", ha augurat Cospedal.
D'altra banda, la número 2 del PP ha volgut fer una crida a la "sensatesa" dels dirigents de la Generalitat i ha criticat que no vulguin parlar "d'allò que realment preocupa als catalans".
Segons Cospedal, els motius pels quals el Govern de la Generalitat no vol parlar de determinades qüestions són, d'una banda, "una enorme incompetència en la seva gestió" i, de l'altra, que han "cedit la governabilitat i estabilitat a un sac trencat", en al·lusió a la CUP.
Cospedal també ha demanat al Govern que "abandoni les desesperades maniobres per violentar la llei" i per "no complir les sentències dels tribunals".
A més, els ha acusat de fer "un ridícul espantós falsejant la història i tractant de desunir uns llaços històrics".
Per altra part, la número dos del PP ha lamentat que els governants catalans "estiguin tot el dia invocant el diàleg, mentre imposen el corró del silenci al Parlament de Catalunya".
El PPC contra la "radicalitat" de Colau a Barcelona
Abans que Cospedal han fet uns breus comunicats els representants del partit a Barcelona, el Parlament i entre els joves.
Així, el líder dels populars a l'Ajuntament de Barcelona, Alberto Fernández Díaz, ha fet una crida a la "moderació i la sensatesa enfront l'extremisme i la radicalitat" d'Ada Colau.
El popular ha definit el model de l'alcaldessa de la capital catalana amb les paraules "intervencionisme, dirigisme, sectarisme, ideològic, clientelisme i confrontació".
Ha assegurat que Colau "agita per no governar" i que li agrada "dividir i enfrontar" i "governar a la contra i no a favor".
Li ha recriminat fer política "en benefici propi del dolor aliè" i de mantenir el to de "falsa superioritat" dels 'comuns'.
A més, l'ha acusat de posar el consistori i Barcelona "al servei de la independència" en sumar-se al Pacte Nacional pel Referèndum.
Ha lamentat que és "inviable" intentar convocar un altre cop l'oposició per crear una alternativa de mínims a Colau perquè CiU "només està pendent de la independència", el PSC és el "satèl·lit dels comuns" i C's és la "definició insípida i la incògnita permanent".
Per això, ha emplaçat els barcelonins a "mobilitzar-se per articular una alternativa sòlida ideològicament" amb l'objectiu d'aconseguir la "centralitat" de l'ajuntament.
Per la seva part, el portaveu parlamentari del PPC, Alejandro Fernández, ha afirmat que el procés independentista havia de ser "exprés" amb una durada d'un any i mig i ha constatat que "en porta cinc".
Ha valorat que això és així perquè "no té cap element perquè triomfi" en no tenir "ni majoria parlamentaria, ni projecte, ni estabilitat, ni suport internacional ni líder".
"No té absolutament res", ha dit.
Ha reconegut que les "provocacions" dels independentistes "faran mal" però ha instat a "mantenir la calma" perquè fins ara el temps els està "donant la raó".
Per últim, el president de Noves Generacions, José Antonio Coto, ha fet una crida a la necessitat de treballar per deixar un bon projecte a les generacions del futur i ha defensat que el PPC representa "la unió, l'esforç, la cohesió i la llibertat".

Response: Se celebra el 14è congrés del PPC, on Cospedal fa un crit contra els intents dels independentistes de dividir Catalunya, que moriran “a l’escullera de la democràcia i la llei”. També demana que els governants de Catalunya siguin assenyats i s’ocupin dels temes que preocupen els catalans. Alberto Fernández també ha carregat contra Colau a l’Ajuntament.


Instruction: Fes-me un resum d'aquest text:

Context:
El primer gran judici del cas Gürtel ja té sentència, amb condemnes de presó a una trentena d’implicats en aquesta trama corruptiva, començant per l’ex-tresorer del PP Luis Bárcenas.
Ell i deu condemnats més ja han ingressat a la presó per ordre de l’Audiència espanyola abans que el Tribunal Suprem pugui resoldre els recursos que presentin.
Però el fet més important d’aquesta sentència és l’impacte polític que té, amb la presentació d’una moció de censura per part del PSOE i tota una pressió política –sobretot de Ciutadans– i mediàtica –d’El País i El Mundo– perquè Rajoy avanci les eleccions.
El desgast del president espanyol pel cas Gürtel és més evident que mai, però aquesta sentència és tan solament la punta d’un iceberg molt més gran, el dels ‘papers de Bárcenas’ i els diners que Rajoy mateix va rebre presumptament de la caixa B del partit.
Tot això, aquestes parts més compromeses per a Rajoy i per a la cúpula del partit, encara no s’ha resolt.
La sentència que es féu pública la setmana passada era només la corresponent a la primera etapa del cas Gürtel, per la qual el PP ja fou condemnat a títol lucratiu per les maniobres il·legals de la trama corruptiva.
I amb els fets provats de la sentència es demostrava que la caixa B del PP existia.
Tanmateix, encara hi ha pendent el judici sobre aquesta caixa de diner negre i sobre els beneficiaris, inclòs el misteriós ‘M. Rajoy’.
Resten pendents set peces més del cas Gürtel, que poden significar un cop judicial contra Rajoy encara més fort.
La més destacada és la que es refereix a la comptabilitat paral·lela del PP, que es va reflectir en els famosos papers de Bárcenas.
Aquest judici encara resta pendent perquè un dels integrants del tribunal, Juan Pablo González, va ser recusat per afinitat amb el PP, concretament per haver estat proposat per aquest partit com a vocal del CGPJ i per haver estat vinculat a la FAES.
En aquesta peça, el PP és acusat novament de beneficiari a títol lucratiu, de 880.000 euros pel pagament en negre de la reforma de la seu central del partit, al carrer Génova de Madrid.
Bárcenas és un dels acusats, novament, juntament amb l’ex-gerent del PP Cristóbal Páez.
Hi ha encara una altra peça separada del cas Gürtel, que instrueix el jutge de l’Audiència espanyola José de la Mata.
Aquest jutge va reobrir el cas principal de la caixa B del PP perquè el cap de la trama, Francisco Correa, va confessar haver pagat comissions a Bárcenas de grans constructores en canvi d’adjudicacions d’obra pública.
És en aquesta peça que s’han inclòs converses intervingudes en el cas Lezo sobre pagaments de comissions al PP i pels quals Eduardo Zaplana –ex-president de la Generalitat i ex-ministre d’Aznar– és cridat a declarar com a testimoni.
Els judicis de la trama valenciana de Gürtel
També s’ha de jutjar encara l’altra peça del cas Gürtel sobre la prevaricació en els contractes de la Generalitat amb les societats vinculades a Correa entre el 2004 i el 2009.
De fet, l’Audiència espanyola ja va obrir un judici oral contra vint-i-set processats, entre els quals Correa i tres ex-consellers: Alicia de Miguel, Manuel Cervera i Luis Rosado.
En la trama valenciana de Gürtel, l’Audiència espanyola també va obrir un judici oral sobre els contractes de les pantalles i la megafonia per la visita del papa a València el juliol del 2006.
Hi ha una vintena de processats, entre els quals Correa, Crespo, l’ex-president de les Corts Juan Cotino i ex-directius de RTVV, amb acusacions d’associació il·lícita, malversació i suborn.
A part, hi ha peces separades i pendents de jutjar, vinculades a Gürtel, que tenen relació amb irregularitats en contractes a l’Ajuntament de Jerez i a Boadilla del Monte, a banda el judici per la trama de contractes d’AENA manipulats.
A mesura que vagin fent-se públiques les sentències sobre aquests casos pendents, especialment els que tenen a veure amb els papers de Bárcenas, la situació de Rajoy pot ser més compromesa i més difícil de sostenir.
La pressió contra ell, dins el partit i fora, ja s’ha activat, però l’escàndol de Gürtel en seu judicial tot just ha començat.

Response: La primera sentència pel cas Gürtel porta Bárcenas i deu condemnats més a la presó, i Rajoy contra les cordes. Els altres judicis pendents del mateix cas, per la comptabilitat paral·lela del PP i la prevaricació en els contractes de la Generalitat afegeixen més pressió per avançar les eleccions a causa de la implicació de Rajoy i la cúpula del partit.


Instruction: Fes-me un resum d'aquest text:

Context:
El portaveu d’En Comú Podem, Xavier Domènech, ha declarat avui a Brussel·les que el suport europeu al referèndum s’ha de treballar ‘des de la constància i no des de la urgència’.
En una conferència de premsa al Parlament Europeu, on manté reunions amb representants de tres grups polítics i dos vice-presidents, Domènech ha defensat que ‘la via europea és absolutament clau’ i ‘no es consuma ni se soluciona’ amb el seu viatge d’aquest dilluns ‘ni tampoc venint a Europa a fer una conferència’.
Domènech ha demanat que tots els partits a favor del referèndum i també la Generalitat busquin ‘vies de diàleg’ i ‘suports internacionals’ oferint ‘missatges i apostes clares’ i ‘no múltiples fulls de ruta interseccionats’.
Domènech ha admès que ‘la pressió de l’estat espanyol’ per evitar suports internacionals al referèndum ‘és pública i notòria’ i que la UE ‘té grans reptes sobre la taula’.
‘Però això, que l’escenari europeu ara mateix no sigui excessivament propici, no pot justificar una deixadesa de la feina’, ha advertit.
‘El missatge que nosaltres tenim com a força política és nítid i clar a favor del dret a decidir.
Però no ha estat nítid i clar des de la majoria governamental de Catalunya’, ha lamentat Domènech, que tot i això ha dit estar ‘molt content’ que Junts pel Sí i la CUP ‘hagin tornat al dret a decidir’ amb el Pacte Nacional pel Referèndum.
Segons Domènech, assolir l’objectiu d’una votació sobre el futur polític de Catalunya ‘va molt més enllà de promeses electorals, tempos electorals o tempos marcats per fulls de ruta’.
El portaveu d’En Comú Podem ha agraït, per exemple, el suport de la co-portaveu dels Verds a l’Eurocambra, Ska Keller, que ha signat el Manifest pel Referèndum.
‘El que ens interessa és establir vies de diàleg o comprensió de la problemàtica’, ha remarcat, afegint que ‘les urgències per aconseguir drets no són bones’.
Domènech ha recordat que la seva formació vol ‘un referèndum amb garanties’, és a dir, que ‘interpel·li la majoria de la societat catalana’ que ‘tingui efectes jurídics’ i ‘reconeixement’.
Amb tot, ha evitat precisar si es pot fer un referèndum amb garanties sense pacte amb l’estat però amb aval europeu.
Domènech ha assenyalat que ara ‘hi ha un espai de treball comú’ amb el Manifest pel Referèndum en què totes les formacions van ‘en la mateixa línia’ i parlen ‘directament de referèndum acordat’.
‘Si hi ha una proposta que compleix aquestes condicions que no sigui la que hem treballat nosaltres, evidentment estem disposats a treballar i asseure’ns’, ha dit.
Per Domènech cal ‘establir aliances’ i ‘lluitar pel reconeixement del dret a decidir’ perquè això ‘és el que és real’ i la resta ‘són escenaris que no s’han produït’.
El portaveu d’En Comú Podem ha advertit que si s’estableix una ‘competició’ per veure qui convoca abans el referèndum no s’ajudarà ‘a la comprensió’ del problema, especialment ‘a Europa’.
‘Nosaltres no treballem amb calendaris, això en tot cas forma part d’un compromís d’altres formacions polítiques’, ha indicat.
Tot i això, Domènech ha dit que la seva formació donarà suport a un referèndum el mes de setembre si és una votació amb totes les garanties que exigeixen els comuns.
‘Si el setembre del 2017 hi ha un referèndum hi serem.
Si hi ha un referèndum’, ha remarcat, assenyalant que cal que la votació sigui ‘efectivament’ un referèndum i ‘no un 9-N plus’.
Domènech tampoc ha volgut predir si la votació acordada es podria fer en un any perquè en els últims 12 mesos han passat ‘coses absolutament increïbles’ per fer de ‘profeta’.
‘L’estat haurà de plantejar-se d’una vegada si té algun projecte per Catalunya, per tot l’Estat, més enllà de mantenir el poder’, ha dit, defensant que ‘l’operació diàleg’ del govern espanyol està ‘clarament fracassada’ perquè ‘no té estratègia, no té objectius i no té projecte’.
A més, Domènech ha criticat la judicialització del procés.
‘Quan vivim en l’excepcionalitat, als polítics se’ls demana flexibilitat i imaginació, i no que s’amaguin en una interpretació de la norma.
Quan s’amaguen massa temps darrera d’una interpretació de la norma, acaben per carregar-se’n la legitimitat’, ha advertit.
Domènech, que ha viatjat al Parlament Europeu de la mà de l’eurodiputat d’ICV, Ernest Urtasun, s’ha entrevistat aquest matí amb la co-portaveu dels Verds Ska Keller, o amb l’eurodiputada portuguesa de l’Esquerra Unitària, Marisa Mattias.
A més, la seva agenda de contactes inclou reunions amb els vicepresidents de l’Eurocambra Dimitris Papadimoulis (Syriza) i Ulrike Lunacek (Verds), o amb el socialista francès Emmanuel Maurel.

Response: Des de Brussel·les, el portaveu d’En Comú Podem, Xavier Domènech, demana al govern català que no es posin fulls de ruta i que es treballi sense pressa el diàleg i la via europea. A més, s’ha reunit amb diversos representants de l’Eurocambra. Segons Domènech, el Pacte Nacional pel Referèndum facilita el treball i la visibilitat a Europa, però cal evitar calendaris.


Instruction: Fes-me un resum d'aquest text:

Context:
La família de Mor Sylla, el manter mort durant una operació policial a Salou fa cinc anys contra el top manta, insisteix que es reobri el cas.
En un acte a la plaça de la Pau del municipi del Tarragonès aquesta tarda s’han dut a terme una reconstrucció dels fets per assenyalar les contradiccions de la investigació, la desaparició d’imatges de les càmeres de seguretat de l’edifici així com el fet que no s’hagi citat a declarar els 13 agents que hi van participar.
La família Sylla espera la resolució del contenciós administratiu presentat al TSJC però el cas ha topat amb la negativa de la instrucció i l’Audiència de Tarragona per reobrir-lo per la via penal.
Cinc anys de la mort de Mor Sylla
Els últims recursos de l’advocat de la família de Mor Sylla perquè el jutjat d’instrucció 4 de Tarragona, i en segon grau l’Audiència de Tarragona, reobrissin el cas de la mort del manter s’han desestimat.
L’advocat Ramon Setó va basar la petició en les contradiccions existents sobre l’hora d’inici de la intervenció dels Mossos d’Esquadra.
L’ordre judicial autoritzava l’entrada al pis de Salou a partir de les sis del matí i fins ara els agents que han declarat en el procés judicial havien dit que van intervenir a aquesta hora.
Però en la compareixença del cap del dispositiu al TSJC (Tribunal Superior de Justícia de Catalunya), on s’ha portat el cas per via administrativa, va admetre que la intervenció es va produir abans, pels volts de les cinc.
Segons el germà de la víctima, Ibrahima Sylla, els magistrats de l’Audiència de Tarragona admeten aquest error però no han estimat la reobertura penal del cas.
‘Si no volen, no podem anar més enllà.
Hem aportat proves suficients perquè permetessin la reobertura però no ho volen, serà difícil’, ha lamentat Sylla.
Aquesta qüestió de l’hora d’entrada al pis, posa en dubte també alguns dels testimonis que asseguraven haver vist caure Mor Sylla passades les sis de la matinada, testimonis que en l’acte de record d’aquest diumenge s’han qüestionat.
En l’homenatge, Ibrahima Sylla ha volgut recrear l’entrada dels 13 agents dels Mossos d’Esquadra al pis on dormien el seu germà i cinc persones més, per assenyalar que després de cinc anys d’investigació i de revisar més de 700 folis de la investigació amb l’ajuda de quatre advocats, estan convençuts de poder identificar l’agent implicat en la caiguda per la terrassa del seu germà aquella nit.
Sally ha assenyalat un dels agents que hauria estat enviat de baixa a casa, aquell mateix dia, per problemes psicològics.
També s’ha reclamat l’accés a les imatges de les càmeres de seguretat de l’edifici, que es van fer servir per a la investigació policial però que no es van incorporar després en la investigació judicial, i que se citi a declarar als agents del dispositiu que no han donat testimoni.
Els jutjats d’instrucció i l’Audiència han mantingut arxivat el cas concloent que Mor Sylla es va precipitar pel balcó de casa seva quan pretenia fugir dels agents i la considera una mort accidental, que no es pot atribuir a l’acció de cap efectiu policial.
Però per al germà de l’home aquesta conclusió no és tan evident.
Ibrahima Sylla ha insistit que mentre els companys dormien i van ser sorpresos al llit pels 13 agents policials, Mor Sylla estava resant al balcó i alguna cosa va passar en aquella terrassa que podria haver precipitat l’home al buit, que va caure d’esquena i va patir un mortal cop al cap. Al pis de Sylla i la resta de manters es van trobar 3 samarretes del FC Barcelona i aquest diumenge s’ha insistit que la intervenció policial va ser del tot desproporcionada i plena d’errors.
L’advocat de la família Sylla estudia noves vies per intentar que la instrucció és reprengui.

Response: La família d’un manter, Mor Sylla, demana reobrir el cas de la seva mort per aclarir contradiccions detectades. Sylla era a un pis amb cinc persones més quan van entrar 13 agents policials en una operació contra el top manta. Sylla morí en caure pel balcó. El jutjat i l’Audiència desestimen reobrir el cas, però la família insistirà.


Instruction: Fes-me un resum d'aquest text:

Context:
L'afirmació l'ha fet en resposta a les preguntes de Junts per Catalunya, que l'han emplaçat a opinar sobre l'informe d'Amnistia Internacional en el qual es demana la llibertat dels dos líders socials.
Iglesias s'ha referit també a JxCat com a formació política.
"Crec que han evolucionat en una direcció positiva respecte la Convergència del passat", ha assegurat.
La comissió ha estat testimoni també d'un nou xoc entre Iglesias i la dreta.
L'afirmació s'ha produït en el marc d'una reposta que ha donat Iglesias al PP.
Preguntat pels populars sobre si estava disposat a permetre compareixences del l'expresident i eurodiputat Carles Puigdemont en comissió, Iglesias ha respost que està disposat a "parlar amb tothom", també amb aquest líder d'un partit a qui "voten molts ciutadans espanyols".
De la mateixa manera que, ha afegit, està disposat a parlar amb persones com Santiago Abascal o Iván Espinosa de los Monteros, a de qui ha dit inicialment que "sembla que vulguin fer un cop d'estat".
Ha estat en aquest moment quan el propi Espinosa de los Monteros ha alçat la veu en considerar "tremendament ofensiva" l'afirmació del vicepresident.
Iglesias, però, no només s'ha negat a retirar l'afirmació, sinó que ha volgut "precisar-la" amb la frase que, finalment, ha provocat que el dirigent de Vox marxi de la comissió al crit de: "No ho toleraré".
També hi ha hagut un moment de tensió amb el PP quan Iglesias els ha demanat un gir cap a la moderació i la prudència.
"Són un partit fundat per diversos ministres d'una dictadura que van cometre crims innobles.
Contra les retallades del 2008
La polèmica ha marcat el final de la compareixença d'Iglesias en la comissió de reconstrucció.
El fil discursiu d'Iglesias ha pivotat en assenyalar que les polítiques d'austeritat aplicades a partir de la crisi del 2008 han estat origen de bona part de les febleses que té en aquests moments l'Estat espanyol per fer front la crisi sanitària, que també és econòmica i social.
Tot i que la recepta de les retallades la va començar a executar el PSOE, el líder de Podem ha centrat tota la càrrega en el PP, amb qui el govern espanyol ha entrat en el cos a cos arran, especialment, de la batalla oberta amb la cúpula de la Guàrdia Civil per l'informe sobre el 8-M.
Iglesias ha retret als populars els 7.000 milions d'euros de retallades en salut pública i els 5.000 milions en dependència, les privatitzacions i la precarització del treball.
"Van ser equivocats i ens han debilitat com a país", ha assegurat tot convidant el grup que lidera Pablo Casado a fer un "exercici de dignitat" i reconèixer que va ser un error del qual ara se'n paga les conseqüències.
"Li han tret a Espanya eines per afrontar una emergència com aquesta", ha deixat anar.
coronavirus
MAPA Així es divideix Catalunya en regions sanitàries
Tot Catalunya està ja en fase 3
coronavirus
Passejar en grup o seure en una terrassa: tot el que es pot fer en fase 1
L'obertura de piscines amb cita prèvia per a la pràctica esportiva és una de les novetats
coronavirus
Platges, escoles, centres comercials i interior dels bars (sense barra): tot sobre la fase 2
La segona etapa de la desescalada amplia les trobades a grups de fins a 15 persones i permet reobrir els centres comercials
Coronavirus
GUIA Les dates clau del retorn de totes les competicions esportives
La desescalada en les mesures per combatre el coronavirus fa que els esdeveniments de primer nivell a l'Estat, amb el futbol al capdavant, arrenquin a partir de principis de juny
coronavirus
Quan podré sortir de la meva regió sanitària?
Desplaçar-se sense restriccions territorials només es contempla en el tram final de la desescalada
Tornar a les aules
«Tornar a les aules»: un especial de NacióDigital
Tota la informació de l'incert retorn a l'escola aquest curs i el vinent
coronavirus
GRÀFIC INTERACTIU Així evoluciona el coronavirus a Catalunya, dia a dia
Salut registra 20 defuncions aquest dimecres, xifra que no es comptabilitzava des del 12 de març

Response: En resposta a preguntes de JxCat, Iglesias ha defensat els dos Jordis com a "demòcrates" i s'ha mostrat disposat a parlar tant amb Puigdemont com amb Abascal i Espinosa. Així mateix, ha retret al PP les retallades aplicades a partir de la crisi del 2008, que han afeblit, segons diu, l'estat espanyol en els àmbits sanitari, econòmic i social.


Instruction: Fes-me un resum d'aquest text:

Context:
El president Carles Puigdemont tornarà a Brussel·les dissabte amb la voluntat d’activar el Consell de la República i de continuar internacionalitzant la causa independentista.
Quant a això, ha explicat que l’organisme serà ‘unitari’ i amb una vocació clara: actuar d’acord amb el resultat del referèndum del primer d’octubre.
‘La meva activitat política se centrarà a Bèlgica’, ha afirmat, però ha revelat que té invitacions d’uns quants països europeus per a explicar el cas català.
En una conferència de comiat de Berlín estant, Puigdemont ha descartat viure vint anys a l’exili després de la retirada de les euroordres.
‘Tinc clar que no trigaré vint anys a trepitjar Catalunya’, ha declarat davant els periodistes.
El president també ha recordat que és un ciutadà europeu amb llibertat de moviment i que, per tant, demà mateix ‘si vull, puc trepitjar territori català’, és a dir, la Catalunya Nord.
Vegeu ací la conferència de premsa:
Sobre un possible retorn immediat, Puigdemont ha assegurat que és factible si ‘hi ha una restitució democràtica, com demanen els votants’.
Segons el president, aquesta restitució també seria un ‘retorn a la normalitat’.
Relacions amb la Moncloa
‘És evident que Sánchez és un canvi’, ha dit.
Tanmateix, ha criticat que l’estat espanyol no ha fet cap mena de proposta per a Catalunya.
‘Només sabem que Catalunya ha fet propostes i han estat totes refusades.
Si Espanya té un projecte per a Catalunya, jo no el sé’, ha afegit.
Puigdemont ha reiterat la voluntat de diàleg amb la Moncloa i ha recordat la trobada entre el president Torra i Pedro Sánchez a Madrid.
Tanmateix, ha emfatitzat que cal donar forma al diàleg i passar de les paraules als fets.
Per això ha exigit a Sánchez ‘una lectura amb mentalitat oberta’ de la constitució espanyola perquè hi ha marge per a un referèndum acordat.
‘Tothom ja sap que no és un afer domèstic que s’ha de resoldre portes endins.
Hi ha una mirada europea i la resolució del conflicte ho ha de tenir present’, ha assegurat.
‘Nosaltres voldríem un referèndum com l’escocès’, ha assegurat.
Quant a això, ha dit que l’1-O va ser una gran mobilització política malgrat la repressió, però que el referèndum acordat sempre va ser la primera demanda a Madrid.
‘Nosaltres no direm mai que no a un referèndum’, ha conclòs.
Sobre la retirada probable de suport al govern espanyol, Puigdemont ha dit que no té cap mena de responsabilitat en el grup parlamentari del PDECat al congrés.
Invitacions internacionals
El president ha explicat que dissabte al matí agafarà un avió cap a Brussel·les amb la seva família.
‘M’emportaré totes les coses que he anat acumulant aquí i quatre mesos que han marcat la meva vida’, ha dit.
Segons Pugidemont, una volta instal·lat a la capital europea, el seu projecte serà activar el Consell de la República i continuar internacionalitzant la causa catalana i la injustícia dels presos polítics.
Sobre això últim, el president ha revelat que té invitacions d’Alemanya i de més països europeus.
També ha explicat que durant la seva estada al país teutònic s’ha trobat amb uns quants polítics d’allí.
Segons el president, diverses no s’han fet públiques per voluntat expressa dels representants alemanys.
Tot i això, ha destacat el seu interès en conèixer de primera mà la situació del Principat.
‘No tenim el suport de cap estat, ras i curt’, ha assegurat el president.
Tanmateix, Puigdemont ha argumentat que la UE va molt més enllà dels estats i que molts ciutadans van fer costat al Principat quan van veure la repressió de l’estat espanyol durant l’1-O.
Recurs contra la suspensió com a diputat
L’advocat del president, Jaume Alonso-Cuevillas, ha anunciat que ha presentat un recurs contra la suspensió de Pugidemont com a diputat perquè és ‘il·legal’.
Segons el lletrat, la suspensió, la d’aprovar el parlament i no el jutge.
A més, acusa Llarena de fer ús d’una norma legal només aplicable en casos de terrorisme.
Alonso-Cuevillas també ha recordat que aquesta resolució encara no és ferma perquè els consellers Serret i Comín són a temps de presentar-hi un recurs.
I finalment també ha argumentat que la suspensió és aplicable en situació de presó de l’afectat.
‘Com poden veure el senyor Puigdemont no és empresonat’, ha afegit.

Response: L’activitat política de Carles Puigdemont se centrarà a Bèlgica, amb el Consell de la República. Després de la retirada de les euroordres, el president és un ciutadà europeu amb llibertat de moviment i podrà visitar diversos països europeus per donar a conèixer millor la causa independentista. Reconeix que el nou president espanyol, Sánchez, suposa un canvi per a Catalunya.


Instruction: Fes-me un resum d'aquest text:

Context:
El president de la Generalitat Valenciana, Ximo Puig, ha valorat aquest dijous els seus primers cent dies de govern fent "una valoració positiva però sense cap triomfalisme perquè la situació d'aquesta comunitat no mereix cap triomfalisme".
Puig ha fet aquesta valoració en ser preguntat per la síndica del PP, Isabel Bonig, durant la primera sessió de control d'aquesta legislatura.
El president del Consell ha afegit que s'ha iniciat "el temps de la reparació, la reconstrucció i la nova visibilitat de la societat valenciana" però ha assenyalat que l'important no és la seva valoració sinó "l'avaluació final que faran els ciutadans d'aquí a quatre anys".
El president valencià ha incidit en un nou temps de "reparació a les famílies que han patit un menyspreu permanent, com les víctimes del metro" i ha afegit que el nou Consell ha situat la prioritat en les persones, "reconstruint el dret a l'educació" (amb l'obertura dels menjadors escolars al setembre i amb la gratuïtat dels llibres de text) així com l'ampliació de l'atenció sanitària.
Ximo Puig ha dit que durant aquest temps ha intentat "aixecar l'hipoteca reputacional del país" i ha remarcat l'acord pel finançament signat per tots els grups parlamentaris i els agents socials.
Per contra ha dit que el PP "diu una cosa aquí i fa una altra a Madrid" i ha recordat com ha ajornat al Congrés, votant amb Convergència, les esmenes sobre la reforma de l'Estatut valencià, que preveu millor finançament en relació amb el pes poblacional.
Moments abans durant la seva intervenció, la síndica del PP, Isabel Bonig, ha acusat Puig de no tenir projecte i de liderar "un govern incapaç que no fa més que plorar".
Bonig ha dit que el Consell practica el "malbaratamenticidi" i ha afegit que compta amb 4 alts càrrecs més que l'anterior executiu.
Fonts de l'executiu han desmentit als mitjans que així sigui, assenyalant que l'actual Consell compta amb 96 alts càrrec mentre que el govern del PP en tenia 97.
Així mateix, han indicat que en l'actualitat hi ha 49 treballadors eventuals mentre que durant l'anterior govern eren 79, xifra que representa una reducció del 30%, segons les mateixes fonts.
Durant la seva intervenció, Isabel Bonig ha criticat que la llista d'espera dels dependents "s'ha multiplicat per tres" i que es destrueixen 21 llocs de treball al dia des que Puig governa.
"Per liderar una comunitat i la Generalitat Valenciana es ve plorat, no es plora, s'actua, s'executa i es decideix amb convicció, es creu en aquesta terra i el problema és que vostè no creu en aquesta terra", ha etzibat Bonig.
C's acusa Ximo Puig de "judicialitzar la vida política"
D'altra banda, la síndica de Ciutadans, Carolina Punset, ha acusat Puig de tenir com únic projecte la "judicialització" de la vida política.
La portaveu de C's ha afegit que el nou Consell fa tantes "promeses electoralistes" que "ni que se'ns aparegués la verge de Fàtima i millorés instantàniament el finançament, vostè fa promeses a tanta velocitat que ni la Verge de Fàtima li pot seguir el ritme".
La síndica ha preguntat si l'únic pla per aconseguir ingressos és dur Rajoy als tribunals.
Punset ha remarcat que hi ha antecedent de recursos d'Andalusia al TC pel finançament que han estat resolts de manera favorable a l'Estat i ha dit que la mitjana de resolució d'aquests recursos són 9 o 10 anys, instant Puig a "no enganyar els ciutadans".
La portaveu ha indicat que per millorar els comptes públics cal "eliminar xiringuitos polítics" i ha apuntat a aquesta eliminació "d'infraestructures innecessàries.
El president Ximo Puig ha respost que la seva intenció és dialogar però que no li sembla raonable no haver estat rebut encara pel president espanyol.
"Enganyar la gent és fer creure que eliminant el Consell Jurídic Consultiu se soluciona el problema del finançament", ha dit Puig.
El cap del Consell ha remarcat que el País Valencià té menys funcionaris que la mitjana i ha insistit que la seva prioritat per "seure a dialogar" amb el govern espanyol pel finançament.

Response: Ximo Puig valora positivament la gestió al capdavant de la Generalitat Valenciana en els seus primers cent dies, però sense triomfalismes. Destaca que el nou Consell se centra en les persones, l’educació i la salut. La síndica del PP li retreu que no té projecte i que malbarata els recursos. La síndica de Ciutadans l’acusa de judicialitzar la política.


Instruction: Fes-me un resum d'aquest text:

Context:
Un 77% dels facultatius de l’atenció primària pública de Catalunya han fet vaga aquest dilluns, mentre que un 73% ho han fet a la sanitat concertada, segons el sindicat Metges de Catalunya, majoritari entre els facultatius, que ha convocat una vaga de cinc dies.
En canvi, el departament de Treball xifra el seguiment als Centres d’Atenció Primària (CAP) públics en un 48,2%.
El sindicat CGT també ha cridat a la vaga el personal no sanitari de l'atenció primària pública i concertada.
Pel que fa al seguiment de la convocatòria per part del personal no sanitari Salut parla d’un seguiment del 4,15%.
La CGT no ha ofert encara el seu balanç.
Més enllà de les xifres, la d’aquest dilluns és la primera gran aturada a la sanitat catalana des del 2011.
Aquell any el sector públic patia les primeres retallades i ara els metges demanen incorporar 920 professionals a l’atenció primària per recuperar el volum de plantilla del 2010, que era de 6.645.
Aquest matí, els metges i metgesses estaven cridats a les onze a les portes de l’Institut Català de la Salut (ICS).
Minuts abans centenars de facultatius ja s’hi aplegaven i no han tardat a tallar la cruïlla de la Gran Via i Balmes.
Alguns ja portaven la bata blanca posada de casa, altres han esperat a ser davant de l’ICS per posar-se-la.
També a les potes de l’institut, un membre de Metges de Catalunya repartia cartells on s’hi podien llegir els lemes “Volem qualitat, no precarietat”, “Vaga, la primària ja no traga”.
Tot plegat acompanyat dels càntics “Menys corbates i més bates” i “Baixeu del despatx, torneu al CAP”.
Entrada a l’ICS
Entre els assistents, molts comentaven el temps que havia passat des de la seva última mobilització i també especulaven sobre el resultat de la reunió que avui a la tarda mantindran l’ICS i el sindicat.
El membre del comitè de vaga del sindicat, Óscar Pablos vinculava la possibilitat de desconvocar la vaga la resta de dies de la a les negociacions amb per desencallar, principalment, dues reivindicacions: reduir a 28 les visites diàries als CAP i que aquestes puguin durar un mínim de 12 minuts.
A més, també demanen recuperar els salaris d’abans de les retallades del 2010.
Fonts de Metges de Catalunya asseguren que estarien disposats a acceptar una recuperació progressiva si l’administració accepta les peticions per reduir visites i ampliar el temps d’atenció mínim als pacients.
Hores abans de seure a la taula, però, els metges han fet una demostració de força.
— NacióDigital (@naciodigital) 26 de novembre de 2018
Minuts abans de les dotze del migdia, centenars de facultatius han entrat a l’edifici de l’ICS.
S’han quedat a la planta baixa i amb xiulets i megàfons han fet sentir el seu malestar als responsables de l’administració, que treballen a les plantes superiors.
Protestes a la concertada
La mobilització d’aquest dilluns no acabava aquí.
Uns 3.000 metges, segons Metges de Catalunya, han participat en la manifestació que ha sortit de l’ICS fins a la seu de la patronal de la sanitat concertada La Unió.
Allà, el president del sector hospitalari concertat del sindicat, Xavier Lleonart, ha assegurat que les patronals i els sindicats CCOO, UGT i SATSE els havien “ignorat” amb la signatura del segon conveni laboral a la sanitat concertada.
El mateix Lleonart ha estat un dels metges que ha instal·lat una taula plegable davant de la Unió.
A sobre, un cartell que deia “qui voleu que decideixi la vostra salut?”.
A una banda, fonendoscopis.
A l’altra, maletins amb els logotips de les patronals.
Quan Lleonart ha preguntat als manifestants quina era la seva opció, els manifestants han triat la primera a l’uníson.
— NacióDigital (@naciodigital) 26 de novembre de 2018
En el cas de la concertada, els facultatius demanen equiparar la jornada laboral a la de resta de col·lectius professionals, recuperar poder adquisitiu i establir un màxim de visites diàries i un mínim de temps d’atenció, sense posar-hi xifres.
La mobilització matinal d’aquest dilluns ha acabat amb una crida a tornar a sortir al carrer aquest dimarts.
La cita serà a les onze del matí davant del departament de Salut, sempre que aquesta tarda no s’arribi a un acord.

Response: Segons el sindicat Metges de Catalunya, més del 70 % de facultatius del país han seguit la crida a la vaga al sector sanitari. Amb diferents mobilitzacions, els metges reivindiquen reduir les visites diàries als CAP, que puguin ser de 12 minuts mínim i també millores salarials. A la tarda, confien arribar a acords a la reunió amb l’ICS.


Instruction: Fes-me un resum d'aquest text:

Context:
El govern espanyol amplia des d’avui les mesures de control sobre la despesa de la Generalitat, en virtut d’un acord que la comissió delegada del govern espanyol per als afers econòmics va aprovar el 21 de desembre, emparant-se amb l’aplicació de l’article 155 de la constitució espanyola.
L’acord, publicat al BOE, substituirà els que es van aprovar el setembre per monitoritzar les finances i que quedaran sense efecte els dies vinents.
Així, queda prorrogada la supervisió sobre els pagaments de serveis bàsics, però a partir de l’any que ve, amb el pressupost del 2017 prorrogat, ja no tindrà validesa el blocatge pressupostari que s’havia imposat sobre partides no considerades bàsiques.
D’aquesta manera, ja no estarà vigent l’acord de no disponibilitat de crèdit que impedia fer noves despeses en àmbits com la cultura, la recerca o el suport a la indústria, entre més.
El 31 de desembre de 2017 quedarà sense efecte l’ordre del 20 de setembre del consell de ministres per la qual es declara la no disponibilitat de crèdits en el pressupost de la Generalitat del 2017, tal com va acordar la comissió delegada del govern espanyol per assumptes econòmics i com publica el BOE.
En virtut d’aquesta ordre, el govern només pot fer efectius pagaments compromesos prèviament en serveis no considerats bàsics.
Així, hi havia partides previstes en el pressupost de la Generalitat del 2017 que no es podien executar perquè encara no s’havien compromès en el moment de la intervenció de les finances.
A partir de l’any vinent, per tant, aquestes partides quedaran desblocades.
A tall d’exemple, la no disponibilitat de crèdit imposada pel Ministeri d’Hisenda comportava el tancament pressupostari de futures convocatòries d’ajuts en matèria d’habitatge, de programes de recerca i desenvolupament, de les relacions exteriors, de la cooperació al desenvolupament, de l’àmbit de la cultura, de la promoció de la llengua catalana, entre moltes altres.
En canvi, no afectava el pagament de les nòmines dels treballadors públics ni els serveis bàsics com l’educació, la salut, el transport, la protecció social, la justícia i l’administració de les finances de la Generalitat.
Aquests pagaments estan controlats directament pel Ministeri d’Hisenda i, tal com es desprèn de l’acord publicat al BOE, els continuarà monitoritzant com fins ara.
S’allarga el control sobre les despeses de ‘serveis públics essencials’
L’acord habilita el govern espanyol a ‘exercir les competències necessàries en matèria econòmica, financera, tributària i pressupostària perquè, en benefici de l’interès general, es garanteixi la prestació dels serveis públics essencials, l’estabilitat pressupostària i la sostenibilitat financera’.
L’interventor haurà de donar, com a mínim una vegada al mes, una llista de pagaments mensuals a proveïdors de serveis bàsics acompanyada d’un certificat que digui que no es ‘finança cap activitat no emparada per la llei’.
A més, qualsevol operació d’endeutament de la Generalitat o els seus ens públics haurà de tenir l’autorització del consell de ministres espanyol i qualsevol persona física o jurídica que lliuri béns o serveis a la Generalitat haurà d’adjuntar una declaració responsable perquè quedi constància que aquests béns o serveis no tenen relació amb el finançament d’activitats considerades il·legals pel govern espanyol.
Segons el BOE, quan l’import de les despeses bàsiques a pagar sigui inferior al que obté Catalunya cada mes segons els sistema de finançament, el romanent quedarà en un compte corrent que el Ministeri d’Hisenda va obrir al Banc d’Espanya amb aquest objectiu.
Amb caràcter excepcional, el secretari d’estat d’Hisenda podrà transferir fons a la Generalitat si la intervenció general catalana li ho demana per poder efectuar pagaments concrets.
Així, tal com es fa amb el pagament de nòmines des del desembre, el Ministeri d’Hisenda desblocaria una part dels diners del sistema de finançament perquè la Generalitat pugui fer front a aquests pagaments, que hauran d’anar acompanyats d’una certificació que digui que els diners no es fan servir per a finalitats considerades il·legals.
La interventora tindrà quinze dies per a presentar justificants sobre el destí de la transferència.
A més, l’acord preveu que els pagaments a les entitats de crèdit també hagin d’anar acompanyats del certificat de l’interventor o una declaració responsable conforme els diners no van destinats a cap actuació ‘il·legal’.
Aquesta declaració responsable també haurà d’acompanyar el lliurament de béns o la prestació de serveis de la Generalitat o qualsevol de les entitats públiques.
En aquest cas, els òrgans de contractació i els interventors hauran de donar la declaració responsable a l’adjudicatari i al Ministeri d’Hisenda.
D’altra banda, l’acord publicat al BOE també ordena als serveis bancaris o d’auditoria que posin en coneixement del Ministeri Fiscal o Sepblac qualsevol moviment de capitals que sospitin que pot anar destinat al finançament de conductes ‘il·legals o contràries a les decisions dels tribunals’.
Pel que fa a les factures, l’acord estableix que qualsevol persona que lliuri béns o presti serveis a la Generalitat o qualsevol de les seves entitats haurà d’adjuntar a la factura la declaració responsable.

Response: El govern espanyol amplia les mesures de control sobre la despesa de la Generalitat mitjançant l’aplicació de l’article 155 de la Constitució espanyola. Es tracta d'una pròrroga de la supervisió vigent des de setembre, que caducava el 31 de desembre. La Generalitat haurà de rebre autorització del Consell de Ministres espanyol per endeutar-se. Es desbloquegen partides pressupostàries no executades.


Instruction: Fes-me un resum d'aquest text:

Context:
VilaWeb ha demanat a diverses personalitats independentistes què cal fer, després d’haver constatat la divisió que hi ha dins el govern de Catalunya, tal com es va veure al parlament.
Aquesta sèrie especial vol ser una contribució al debat que, sens dubte, cal fer entre tots en un moment tan delicat com el present.
Al final de la sèrie, publicarem una selecció dels comentaris que ens hagin enviat els nostres subscriptors.
Parlem amb Eduard Voltas, editor i columnista.
—L’independentisme s’ha dividit en dos blocs?
Quin significat té això si penseu que sí?
—Ara mateix l’independentisme són tres forces polítiques, dues grans entitats civils, un sindicat que comença a treure el cap seriosament, una munió de col·lectius i associacions locals i sectorials, i com a mínim dos milions de persones de tota mena i condició.
Tot sumat, configura un únic bloc històric de ruptura amb l’estat espanyol, però amb una pluralitat interna molt gran, amb ideologies diverses, interessos de classe (o de grup) diferents… Alinear tot això en una única estratègia unitària durant un temps sostingut és, probablement, una quimera.
Es va aconseguir amb motiu de l’1 d’octubre, perquè hi havia una fita concreta, una data marcada al calendari i una esperança de ruptura imminent.
Quan es va frustrar la ruptura imminent i es va fer evident que calia entrar en un nou cicle d’acumulació de forces, es va tornar a imposar la dispersió estratègica, i segurament és inevitable, perquè les contradiccions internes d’aquest bloc històric són altes.
Tot el temps que es dediqui a les lamentacions serà temps que no es dedicarà a mirar de treure el màxim profit d’aquesta realitat marcada per la dispersió.
Al meu entendre la gran oportunitat d’aquest moment és que cadascú podrà treballar el seu espai social i polític amb les mans lliures.
Si tothom fa bé la seva feina, el resultat no pot ser un altre que una ampliació del perímetre del bloc de ruptura.
I el gran risc, també cal dir-ho, és la desmoralització de la base social.
—Què cal fer per tornar a agafar la direcció del procés i deixar d’anar a remolc de la repressió de l’estat espanyol?
—Ja que s’han mostrat incapaços d’acordar una estratègia unitària, una cosa que potser ajudaria és que les eleccions ens portessin un desempat clar entre les dues principals forces polítiques independentistes, un desempat que clarifiqués quina és l’estratègia que la majoria d’independentistes vol seguir.
JxCat i ERC tenen una pugna duríssima per a conduir el cotxe, i els dos estan convençuts que ho farien molt millor que l’altre.
Potser és hora que els votants independentistes inclinin clarament la balança cap a un costat.
El 2015 no ho van poder fer perquè hi va haver una llista unitària que va tenir moltes virtuts en aquell moment però que va camuflar la relació de forces interna, i el 2017 van poder-ho fer i el resultat va ser un empat tècnic, amb JxCat 0,28 punts per davant.
Si de les pròximes eleccions en torna a sortir un empat, la pugna continuarà paralitzant-ho tot.
En canvi, si hi ha un resultat clar a favor d’un dels dos, segurament serà més fàcil agafar un rumb.
El que sigui, però un rumb.
—Expliqueu una mesura urgent que proposaríeu al govern, als partits, a les associacions o a la gent, per reactivar el procés d’independència.
—Tal com està formulada la pregunta, la resposta és cap. No hi ha un conill que et treguis del barret i que serveixi per a rellançar el procés, això no existeix.
En temps de foscor estratègica com l’actual, no hi ha més camí que picar pedra en tots els fronts.
Que cadascú faci allò que sap fer millor, que cadascú conquereixi posicions en el seu àmbit d’actuació.
Més tard o més d’hora, la dinàmica de les coses acabarà obrint noves oportunitats com la que va representar l’1 d’octubre.

Response: Vilaweb entrevista Eduard Voltas, entre altres personalitats, per saber la seva opinió sobre l’actual moment de divisió i desmoralització independentista. Voltas, editor i columnista, entén que ara els partits poden treballar sense condicionants per, entre tots, ampliar la base. L’objectiu final és tornar a tenir oportunitats com la de l’1 d’octubre, però tem que la lluita continuï paralitzada.


Instruction: Fes-me un resum d'aquest text:

Context:
Uns 800 agents dels Mossos d'Esquadra es troben concentrats aquest dilluns des de les 8 del matí davant de la conselleria d'Interior per protestar per les seves condicions laborals i denunciar la manca d'efectius del cos, sobretot després que no es convoquessin noves places del 2011 al 2017.
La protesta ha estat impulsada pel moviment MosSOS, amb el suport de tots els sindicats, amb motiu de la reunió del Consell de la Policia, l'òrgan de representació paritària de la Generalitat i dels membres del cos, que té lloc aquest dilluns al Departament.
Entre altres reivindicacions, demanen recuperar pagues no cobrades com algunes dels anys de les retallades i de dispositius extraordinaris.
Amb xiulets, globus, petards i vestits de negre, els participants a la mobilització mostren el seu malestar i tenen previst quedar-se davant de la conselleria mentre duri la reunió.
Representants sindicals del cos han entrat a la conselleria a primera hora del matí per registrar un document amb les peticions per millorar les condicions laborals dels Mossos, davant l'aplaudiment dels seus companys concentrats.
La protesta, que preveuen mantenir al llarg de tot el matí mentre duri el Consell de la Policia, ha obligat a tallar el trànsit en els trams del Passeig de Sant Joan i el carrer de la Diputació on es troba la seu del departament.
Una de les principals queixes és la manca d'efectius del cos. Segons el moviment MosSOS, de la 25a a la 32a promoció de l'Escola de Policia de Catalunya, no hi ha hagut cap aspirant al cos, fet que ha significat, asseguren, una "cascada de greuges", com la disminució de places a concurs general; disminució dels agents a les àrees bàsiques policials (ABP) i càrrega de treball a destinacions com sales regionals, instruccions i oficines d'atenció ciutadana (OAC).
Pel que fa a les reivindicacions, una de les principals és que el Departament d'Interior compleixi l'acord firmat el 2008 que recollia l'equiparació salarial amb els Bombers de la Generalitat.
Segons expliquen des de MosSOS, el Departament no ha complert l'últim tram de l'equiparació i, segons els seus càlculs, això es tradueix en 3.341,94 euros bruts anuals que separen encara els Mossos dels Bombers.
Per a MosSOS, aquest incompliment és una "vergonya".
Altres motius de protesta són les pagues extres no cobrades durant els anys de les retallades i recorden que aquests diners formen part del salari brut anual, així com que es faci efectiu l'increment salarial del 2018, com ja ha passat en altres funcionaris de l'estat.
També insten la Generalitat a prendre les mesures que calgui perquè es pugui jubilar de forma anticipada als 60 anys i puntualitzen que les policies locals estan a l'espera d'un decret per poder-se retirar de forma anticipada.
A més, demanen tornar a les 68 hores d'assumptes personals de què disposaven fa uns anys, abans de les retallades, mentre que ara en tenen 50.
Segons MosSOS, del dispositiu Àgora, que es va posar en marxa a principis de setembre per les necessitats de seguretat arran dels atemptats terroristes del 17 d'agost i del referèndum de l'1 d'octubre, encara s'han de pagar un total de 4,4 milions d'euros als agents que hi van treballar i recorden que se'ls va modificar l'horari perquè realitzessin torns de 12 hores durant més d'un mes.
Entre altres peticions, demanen un increment de la compensació per les hores extres i comparen la quantitat que ara perceben amb la d'algunes policies municipals i reclamen una compensació per als agents que treballen de nit o que es troben en quadrants en rotació de nits.
El moviment MosSOS va sorgir del "malestar comú de tota la plantilla", expliquen els seus impulsors, que assenyalen que continuaran "lluitant i proposant mesures fins que aquests greuges siguin resolts per part del Departament d'Interior i la Direcció General de la Policia".
"El col·lectiu de Mossos ha dit prou, ha despertat.
Aquesta és la primera d'una sèrie de mobilitzacions per garantir la seguretat ciutadana i recuperar els nostres drets.
Esperem que la Direcció General i la Conselleria hagin entès el missatge", ha afirmat Valentí Anadón, que ha parlat en representació dels sindicats.

Response: Centenars de Mossos d’Esquadra protesten davant la conselleria d’Interior, aprofitant el Consell de la Policia, pels greuges acumulats en els darrers anys. Reclamen l’equiparació salarial amb els bombers, les pagues no cobrades per les retallades i la convocatòria de noves places a concursos generals, i es queixen per la càrrega de treball en algunes destinacions.


Instruction: Fes-me un resum d'aquest text:

Context:
Unnim, la nova caixa comarcal catalana, ha posat en marxa un portal a Internet, accessible des del seu web corporatiu, per donar a conèixer i per comercialitzar les vivendes que té en cartera.
En aquest portal s’oferiran més de 1.700 immobles d’arreu de Catalunya, principalment del Vallès Oriental, el Vallès Occidental i el Bages.
El web s’adreça a tot tipus de clients; particulars, joves que busquen la seva primera llar, oferint-los contractar la Hipoteca Low Cost, persones que busquen un nou domicili o adquirir una segona residència, i a inversors, que hi poden trobar productes del seu interès.
Per aquest motiu, l’espai per a Inversors disposa d’una àmplia oferta pensada per aquest segment, a través del qual poden adquirir un habitatge amb un contracte de lloguer vigent, adquirir immobles exclusius, o bé informar-se de l’oferta de sòl urbà i industrial, locals comercials, magatzems o naus industrials, entre d’altres.
Un portal que interactua amb el client
La nova web immobiliària d’Unnim neix com a portal que, a més de mostrar el catàleg d’immobles disponibles, permetrà a l’entitat interactuar amb els seus clients i escoltar les seves necessitats.
Més enllà de limitar-se a mostrar les promocions, la voluntat del nou portal és facilitar als usuaris del mateix la relació amb Unnim per a trobar la vivenda més adient en funció de cada perfil i necessitats.
Així, el portal dóna la veu al client i el convida a modificar el web en funció de les seves pròpies preferències.
Aquelles persones interessades en un immoble concret o amb determinades necessitats de cerca, poden donar-se d’alta de manera gratuïta a El meu espai immobiliari i crear el seu propi usuari.
El client també podrà subscriure’s al servei d’Alertes Immobiliàries, que li permetrà detallar les seves preferències de cerca i rebre avisos de promocionsconcretes i d’ofertes que s’ajustin al seu perfil.
El portal disposa de diferents funcionalitats per trobar la vivenda que més s’adapti a les necessitats dels usuaris:
• Un potent cercador que permet a l’usuari definir diversitat de criteris de cerca, segons la tipologia de l’immoble (pis, casa, aparcament, local, terreny, traster...), per preu màxim (tant de compra com de lloguer), per ubicació geogràfica o per característiques de l’immoble.
La pàgina de resultats mostra aquells immobles que encaixen amb els criteris de cerca introduïts.
• Simuladors per a conèixer quin és l’import hipotecari que pot assumir mensualment el client segons els preus d’adquisició dels habitatges.
Amb el resultat, l’usuari visualitza determinats immobles que encaixen amb les seves possibilitats econòmiques.
• Un número de telèfon de contacte directe i gratuït (900 420 420) a través del qual els clients poden adreçar-se a un Call Center especialitzat que gestionarà totes les peticions dels clients i, si és necessari, els posarà en contacte amb el gestor immobiliari de la seva zona.
Tots els immobles que apareixen al portal disposen d’una completa fitxa amb una descripció àmplia i detallada de les seves característiques, plànols, fotografies, mapa de situació, preu, percentatge de descompte aplicat, així com propostes de finançament.
Des d’aquesta fitxa qualsevol usuari pot:
• sol•licitar més informació;
• subscriure’s per ser informat en cas que l’immoble baixi de preu;
• reservar l’immoble;
• realitzar una contraoferta per l’immoble;
• recomanar-lo;
• afegir-lo a favorits;
• compartir-lo a les xarxes socials;
Unnim mantindrà permanentment actualitzat el web per facilitar als internautes informació nova que pugui ser del seu interès.
D’aquesta manera, setmanalment es destacaran alguns immobles a l’espai Ofertes de la setmana i es mostrarà el top ten amb els deu immobles més visitats, els deu immobles més econòmics i les darreres novetats incorporades al catàleg.
Un Call Center i un equip de gestors especialitzats
Coincidint amb la posada en marxa del portal, Unnim llança, també, el Call Center del portal immobiliari.
Aquest equip de professionals atendran, tots els dies de la setmana, les trucades de clients interessats en els immobles.
Conjuntament amb l’equip del Call Center, Unnim ha creat un grup de Gestors Immobiliaris que es distribueixen entre les diverses zones geogràfiques d’influència.
L’entitat disposa, també, de la col•laboració d’API’s externs que faran d’intermediaris amb els contactes que aportin directament les oficines o que es canalitzin a través del web per actuar de suport a la xarxa.
En la gestió i comercialització de la cartera immobiliària, la xarxa d’oficines tindrà un paper fonamental en ajudar als clients interessats a cercar un habitatge, sigui de compra o de lloguer, a través del nou portal que es pot accedir des del web corporatiu www.unnim.cat.

Response: Unnim ofereix més de 1.700 immobles de Catalunya a través d’un portal web. Els clients s’hi registren i accedeixen al catàleg d’immobles disponibles amb un cercador, filtres i simuladors d’hipoteques. El catàleg s’actualitzarà setmanalment i facilitarà la comunicació amb els clients. Un “call center” i un grup de gestors immobiliaris completen els recursos dedicats per Unnim a gestionar els seus habitatges.


Instruction: Fes-me un resum d'aquest text:

Context:
Al Camp de Tarragona, les promotores energètiques han presentat 20 projectes per construir nous parcs eòlics.
Setze es concentren a la Conca de Barberà (alguns compartits amb l'Anoia i la Segarra) i la resta al Baix Camp, a Vandellós-l'Hospitalet de l'Infant.
La Ponència d'Energies Renovables, que fa un primer cribratge de la viabilitat, ha donat llum verda a vuit i n'ha desestimat vuit.
Aquests últims són Muntanyes dels Burgans, Planelles i el Motarro II, a Tivissa-Vandellòs; i Puig de Gaigs, Pla Serè, Pla del Codony, Serra Guixeres i Conca de Barberà IV, a diferents municipis de la Conca de Barbera.
També hi ha en aquesta comarca tres parcs d'onze i dotze molins, de 66 i 72 MW de potència, que s'estan tramitant per via ministerial.
Els parcs que han rebut un acord favorable de la Ponència per la seva ubicació són Vandellós, Trilla, Seré, Ondana, Portella, Plans d'Almenara, Rodó i Conca de Barberà III.
Sumen 63 nous aerogeneradors que produiran més de 280 MW de potència.
Actualment, en aquestes dues comarques tarragonines juntament amb el Priorat i l'Alt Camp, hi ha 240 molins de vent en funcionament, repartits en 14 centrals.
L'òrgan col·legiat també avalua sis projectes de nous parcs solars, dels quals tres han rebut un informe d'emplaçament favorable.
Es projecten a Vila-seca i Constantí (Tarragonès) i l'Arboç (Baix Penedès) en poc més de 35 hectàrees.
Hi ha tres parcs més pendents de passar el tràmit a Vila-seca (Tarragonès), Cambrils (Baix Camp), i Sarral (Conca de Barberà).
Els grups ecologistes de la Conca de Barbera i de la Baixa Segarra denuncien la massificació que pateix aquesta zona i asseguren que el model d'energia eòlica implantat en la darrera dècada no ha suposat cap desenvolupament socioeconòmic.
"No ha frenat el despoblament, sinó que hi ha ajudat.
Quan plou de seguida marxa la llum, no hi ha hagut cap millora amb un subministrament continuat i de qualitat", lamenta Jordi Pasalaigua, membre de Sobirania Energètica de la Baixa Segarra.
Segons el seu parer, les centrals eòliques tampoc han creat llocs de treball, tal com prometien les empreses explotadores, ja que aquestes han subcontractat el manteniment de les instal·lacions.
Pasalaigua també assenyala que el decret 16/2009 no regula les compensacions econòmiques que reben els propietaris dels terrenys o els ajuntaments per a la instal·lació dels aerogeneradors i critica que darrere de les companyies hi ha oligopolis que només busquen "grans beneficis".
"La Conca de Barbera, com la Terra Alta, el Baix Ebre o la Segarra, és una zona sobresaturada.
El territori ja ha fet la solidaritat amb la producció d'energia.
Hi ha moltes zones de Catalunya que també són bones i no s'hi ha presentat cap projecte, com al Montseny", ha apuntat l'ecologista.
Per això, denuncia que el Govern no hagi planificat millor el mapa eòlic del país.
"Aquestes grans empreses busquen sol barat – que és l'agrícola-, poca oposició social en zones despoblades amb nuclis petits.
Amb el decret, la Generalitat ha dit a les empreses promotores que presentin els projectes on, com i quan vulguin", completa.
Així mateix, el membre de Sobirania Energètica de la Baixa Segarra subratlla les incoherències de la Ponència d'Energies Renovables pel fet que ha tombat el parc del Seré i del Codony, i en canvi, ha donat llum verda al Pla Seré.
Es tracta de tres centrals situades als termes municipals de les Piles, Conesa i Santa Coloma de Queralt, una al costat de l'altra.
"No sabem els criteris que fa servir la Ponència per donar l'emplaçament viable o no.
En dues ha dictaminat que era inviable per motius de connectivitat biològica i en l'altre no", argumenta.
Per tot plegat, els ecologistes tenen previst presentar al·legacions als avantprojectes i preguntes al Departament de Territori i Sostenibilitat per esbrinar si s'han renovat autoritzacions administratives antigues.
Tampoc descarten accions més contundents, com ara talls de carretera per mostrar la seva oposició als nous parcs eòlics projectats al territori.
80 MEUR d'ingressos
Per la seva banda, l'Associació Eòlica de Catalunya, EolicCat apunta que els parcs eòlics que la Ponència d'Energies Renovables ha declarat viables suposaran ingressos de 78,9 milions d'euros per als municipis del Camp de Tarragona i les Terres de l'Ebre on s'instal·lin així com la creació de 68 llocs del treball directes, a més dels derivats de la construcció dels parcs – uns 270 a tot Catalunya-.
La xifra inclou els impostos que recaptaran els ajuntaments (ICIO, IAE i BICE) i els milions d'euros que corresponen al lloguer dels terrenys on s'instal·len els aerogeneradors, durant els 25 anys de vida útil que tenen.
L'entitat desglossa que els ingressos seran de 31,3 milions d'euros a la Ribera d'Ebre, 25,6 a la Conca de Barberà, 13,8 a la Terra Alta, 4,6 milions d'euros al Baix Camp i 3,6 al Baix Ebre.

Response: La Ponència d’Energies Renovables aprova 8 nous parcs eòlics al Camp de Tarragona i 3 nous parcs solars. Les entitats ecologistes denuncien que el model actual d’energia eòlica satura la zona, no hi aporta cap millora pel que fa a subministrament i només beneficia grans corporacions. EolicCat destaca els beneficis econòmics pels municipis i la creació de llocs de treball.


Instruction: Fes-me un resum d'aquest text:

Context:
Celestino Corbacho ha pogut tirar endavant la reforma laboral.
La reforma laboral ha superat aquest dijous l'últim tràmit a les Corts espanyoles després d'una votació en què els grups han eliminat del text algunes de les esmenes més dures introduïdes al Senat.
El ministre Corbacho ha assegurat que la reforma laboral generarà confiança i adaptarà el model laboral als reptes del futur.
El PP ha destacat la "soledat" del govern espanyol, mentre ERC, i ICV han fet una crida a la vaga general per "obligar Zapatero i Corbacho a rectificar".
Els sindicats han engegat aquest dijous la maquinària de la vaga general en un acte a Madrid on han assistit 15.000 delegats sindicals de tot l'Estat.
L'última votació al Congrés abans de l'aprovació definitiva ha permès eliminar del text algunes de les esmenes que hi havia introduït el Senat, com les que apuntaven a l'acomiadament per absentisme laboral.
Queden intactes els eixos bàsics del projecte així com la disminució de 100 a 30 dies del període en què els aturats que reben prestació poden rebutjar rebre cursos de formació.
La reforma s'ha aprovat en una sessió en què el ministre de Treball ha comptat amb el suport del president espanyol, present al debat i a la votació.
Totes les formacions excepte el PSOE han rebutjat una reforma que consideren inadequada per resoldre els problemes actuals del mercat de treball, i que asseguren que no contribuirà de forma decisiva a crear llocs de treball.
Per contra, el ministre Corbacho ha afirmat que es tracta d'una reforma "equilibrada i ambiciosa" que planta cara a la temporalitat i que facilita la contractació per part de les empreses.
El ministre ha destacat que la reforma reforça la flexibilitat interna de les empreses i incrementa les oportunitats dels desocupats de trobar feina, especialment els joves.
ERC i ICV han criticat durament una reforma que, al seu entendre, es decanta clarament per l'abaratiment dels costos de l'acomiadament i no crea les bases per a un mercat laboral de qualitat.
El diputat d'ERC Joan Tardà ha afirmat que després de la votació d'aquest dijous tan sols queda "sortir al carrer per fer rectificar Zapatero".
"Una vaga té un cost social", ha dit, però "encara és més costós" trencar les bases de l'Estat del benestar.
El diputat de CiU Carles Campuzano ha qualificat la reforma "d'oportunitat perduda", perquè tot i els "avenços" en algunes de les propostes de la seva formació no introdueix la "claredat" que necessitava el mercat laboral.
Segons CiU, aquesta reforma laboral no proporciona la "confiança" que necessiten les empreses.
"Amb aquesta reforma no tindrem un mercat de treball més eficient per les empreses ni més just per als treballadors", ha dit.
El PP també ha criticat durament la reforma i ha destacat la "més absoluta soledat" del govern espanyol en la seva aprovació.
Segons el PP, la reforma no permet introduir al mercat de treball la flexibilitat que demana, i és obra d'un govern que "ha destrossat el país, ha trencat totes les costures de l'estat del benestar, ens ha fet més pobres, i ha traït l'esperit dels pensionistes i treballadors".
La vicepresidenta econòmica del govern espanyol, Elena Salgado, també ha defensat la reforma en declaracions radiofòniques on ha apuntat que les modificacions permetran que l'economia espanyola millori la seva competitivitat i una major flexibilitat en el mercat laboral.
Pròrroga dels 426 euros
El Congrés també ha convalidat amb el vot de totes les formacions la segona pròrroga de l'ajuda dels 426 euros als desocupats de llarga duració que han esgotat la prestació d'atur.
En aquesta ocasió es tramitarà també com a projecte de llei després que els grups ho hagin sol·licitat.
Segons el ministre Corbacho, en els 13 mesos en què ha estat el marxa, la mesura ja ha beneficiat 190.000 persones.
Els sindicats escalfen motors del 29-S
CCOO i UGT han escalfat els motors de la vaga general en una concentració al pavelló de Vista Alegre on han assistit prop de 15.000 delegats sindicals.
L'acte forma part de la campanya d'informació i sensibilització de la vaga general que els sindicats esperen que forci una rectificació per part del govern espanyol.

Response: El ministre Corbacho, amb el suport de Zapatero, ha aconseguit que s’aprovi la reforma laboral. Els partits de l’oposició, com ERC, ICV i CiU, han eliminat les esmenes més dures i criden a donar suport a la vaga general. Els sindicats concentren 15.000 delegats per preparar-la. Tot i això, Corbacho defensa que la reforma laboral s’adapta als reptes del futur.


Instruction: Fes-me un resum d'aquest text:

Context:
Cinc dels deu districtes de Barcelona, les Corts, Sarrià-Sant Gervasi, Gràcia, Horta-Guinardó i Nou Barris, tenen contacte amb el Parc Natural de Collserola, en una realitat que sovint passa desapercebuda en una ciutat cada cop més abocada al mar.
Així, són més d'una vintena els barris que limiten o bé formen part de la serra, fet que fa que comparteixin una sèrie de circumstàncies que els singularitzen respecte la resta de barris barcelonins.
Aquesta casuística és la que ha fet que els barris de la falda de Collserola hagin començat a unir forces, tot constituint la Coordinadora Barris de Muntanya amb la vista posada a l'execució del Pla Especial de Protecció del Medi Natural i del Paisatge del Parc Natural de la Serra de Collserola (PEPNAT), ja que els afecta directament.
Aquest pla, aprovat per l'Àrea Metropolitana de Barcelona el passat mes de gener en substitució del del 1987, estableix les directrius generals de la nova ordenança urbanística amb l'objectiu de conservar la biodiversitat i millorar-ne les condicions ambientals.
Precisament, la relació entre el Parc Natural i els veïns que hi viuen és el punt central de les reivindicacions d'aquests barris, en especial d'aquells que van ser urbanitzats sense regulació.
Per tot plegat, a principis de juny la Plataforma en Defensa del Parc de Collserola i la Federació d'Associacions de Veïns de Barcelona (FAVB) van organitzar unes jornades de debat sobre el PEPNAT que van servir per posar en comú les reivindicacions dels veïns dels barris de muntanya.
Realitats diverses, problemes comuns
Entre els problemes comuns a aquests barris hi ha principalment les afectacions que pesen sobre molts habitatges, sovint d'autoconstrucció, que amb el pas del temps han quedat inclosos en zones qualificades com a no edificables, fet que qüestiona el seu futur, però també el present, ja que les afectacions impedeixen les reformes i rehabilitacions de construccions.
Altres problemes comuns són la millora de senyalitzacions i accessos, la manca d'equipaments, serveis i comerços i la connexió amb transport públic amb la resta de Barcelona, així com la prevenció d'incendis, la proliferació de senglars en espais propers a zones habitades, el perill de massificació dels espais de lleure, el control de les noves edificacions i problemàtiques generades per l'existència de grans vies de comunicació com la Ronda de Dalt i sobretot els Túnels de Vallvidrera.
Així, els barris volen plantejar conjuntament demandes com la desafectació d'habitatges consolidats i la modificació dels límits del parc d'acord amb la realitat urbanística existent, amb la intenció de solucionar situacions com la que es dóna al carrer Nebuloses, a les Planes, on el límit del parc passa just pel mig del carrer, de manera que en una vorera es poden construir noves edificacions mentre que en l'altra estan afectades i no s'hi poden fer ni tasques de reformes.
Així, malgrat la realitat prou diversa de tots aquesta barris, on s'hi poden trobar des de veïnats d'autoconstrucció fins a les urbanitzacions amb torres de luxe, el rebuig del projecte de PEPNat i la petició de redactar-lo de nou amb la seva participació els ha fet unir esforços en un moment que, a més, compten amb certa sintonia pel que fa al nou govern municipal de Barcelona, en principi molt obert al foment de la participació ciutadana.
Relació per districtes dels barris de muntanya, inclosos als pertanyents als turons del pla de Barcelona (entre parentesi, els veïnats)
Les Corts:
-Pedralbes (Barri de la Mercè)
Sarrià-Sant Gervasi:
-Sarrià (Can Caralleu, Peu del Funicular, Sarrià de Munt Oriental i Font del Mont)
-Vallvidrera, les Planes i Tibidabo (Vallvidrera Mont d’Orçà, Vallvidrera Plaça dels Pins, les Planes, Mas Guimbau-Can Castellví, Mas Sauró, Rectoret, Sanatori, Cim del Tibidabo)
Gràcia:
-El Coll
-Vallcarca-Penitents
Horta-Guinardó:
-Horta (La Font del Gos, Can Papanaps)
-Montbau (Montbau, Font de la Llet)
-Vall d’Hebron
-Sant Genis dels Agudells
-La Teixonera
Nou Barris:
-Canyelles
-Roquetes
-Torre Baró
-Trinitat Nova
-Ciutat Meridiana

Response: Uns 20 barris a tocar de Collserola reivindiquen els problemes que pateixen en comú, com la desafectació d’habitatges consolidats, la millora de senyalitzacions i accessos, la connexió amb transport públic, entre d’altres. Demanen que es torni a redactar el pla especial de Collserola amb les seves demandes. El nou govern municipal de Barcelona es mostra obert a la participació ciutadana.


Instruction: Fes-me un resum d'aquest text:

Context:
El president de la Generalitat, Pere Aragonès, s'ha compromès aquest dilluns, en l'entrega de les Creus de Sant Jordi 2021, a "enfortir" el català com a eina de cohesió social davant les amenaces que arriben des dels tribunals contra la immersió lingüística.
Qualsevol "atac" a la llengua, ha indicat Aragonès, es tracta d'una amenaça per a la societat catalana, de la qual l'idioma és un dels motors principals.
"El català no és una llengua més, és la llengua de Catalunya, que ens aporta manera pròpia d'entendre el món, defineix el país expressat en les seves paraules, i ens permet viure i conviure com a societat", ha indicat Aragonès des del Teatre Cooperativa de Barberà del Vallès.
Aquestes paraules d'Aragonès arriben després d'una nova jornada de certa tensió entre els socis de Govern per la recepta sobre la defensa de la immersió a Canet de Mar, on una classe de P5 ja fa un 25% de classes en castellà després que el Tribunal Suprem avalés la decisió sobre el percentatge estipulada pel Tribunal Superior de Justícia de Catalunya (TSJC).
La presidenta del Parlament, Laura Borràs -també present en l'entrega dels premis de la Generalitat-, ha reclamat al conseller d'Educació, Josep Gonzàlez-Cambray (ERC) que assumeixi el control del centre de Canet de Mar per protegir els directius del centre.
Una línia argumental que també ha fet servir Elsa Artadi, portaveu de Junts, que ha exigit a Educació "blindar" els centres.
Marta Vilalta, portaveu d'ERC, s'ha posicionat en contra de "solucions màgiques".
Aragonès, al matí, havia demanat a les formacions no fer "partidisme" amb la defensa del català.
A la tarda, en l'entrega de les Creus de Sant Jordi, també ha volgut mantenir el compromís sobre tenir "noves eines" en clau lingüística, també en el context de la digitalització.
Un missatge que arriba en un moment en què el Govern i ERC estan negociant amb l'executiu espanyol com protegir el català en la llei de l'audiovisual.
Ara les converses se centren en aconseguir almenys 15 milions en clau de producció.
Creus de Sant Jordi 2021
Alèxia Putellas ressalta haver «somiat» amb ser futbolista des del pati de l'escola
La migcampista del Barça, en l'entrega de les Creus de Sant Jordi, reclama la igualtat total entre homes i dones en el món de l'esport: "Hem arribat per quedar-nos"
Unes paraules que arriben en un context en què les pistes de futbol als centres estan en qüestió, segons les noves directrius enviades pel Departament d'Educació.
Putellas també ha volgut reclamar la igualtat total entre homes i dones en el món de l'esport: "Hem vingut per quedar-nos", ha resumit.
En aquest sentit, ha demanat la màxima implicació al Govern.
L'altre gran esportista premiat, Pau Gasol, ha estat absent de la cita per "motius personals".
L'encarregat de parlar en nom de les entitats premiades ha estat Lluís Gavaldà, cantant d'Els Pets, que ha barrejat humor i reivindicació en el seu discurs.
"Vam decidir cantar en català, que als anys vuitanta tenia tant futur com demanar un referèndum pactat amb l'Estat", ha ressaltat.
El cantant de Constantí ha expressat aquestes paraules davant d'Aragonès -amb qui abans s'ha fet una selfie en companyia de tot el grup i també de la dona del president-, que fa de la consulta acordada la principal estratègia per resoldre el conflicte polític amb l'Estat.
Gavaldà ha tancat el discurs amb una agraiment a la família i ha pronosticat que el seu proper disc serà el "millor", perquè ha ironitzat amb el fet que potser mereix una nou reconeixement.
Creus de Sant Jordi 2021
La reivindicació de Lluís Gavaldà: «Cantar en català als 80 tenia tant futur com el referèndum pactat»
El cantant d'Els Pets, en l'entrega de les Creus de Sant Jordi, remarca l'ús de la llengua en un moment marcat per l'amenaça a la immersió per part de la justícia
Natàlia Garriga, consellera de Cultura, ha indicat que tot "bon Govern" vol una societat "lliure i pròspera", de manera que ha reclamat "impulsar la creativitat".
"Les Creus de Sant Jordi premien la feina ben feta, la diversitat i la integració.
Celebrem un acte d'afirmació de país", ha remarcat Garriga, que ha posat èmfasi en la paritat dels premis d'enguany.
En els primers guardons entregats, l'any 1982, l'única dona premiada va ser Lola Anglada, escriptora a qui ha volgut reconèixer la seva tasca.
Tot seguit s'ha procedit a l'entrega de les Creus a les associacions premiades, una desena.
Aquest és el llistat complet: l'Associació Cultural Recreativa Unió Calafina, l'Associació de Voluntaris de Protecció Civil d'Argentona, el Col·legi d'Enginyers Tècnics Industrials de Barcelona, el Col·legi Oficial d'Arquitectes de Catalunya, el Consell de Col·legis d'Infermeres i Infermers de Catalunya, el grup musical tarragoní Els Pets, l'Escola de Grallers de Sitges, la Federació Catalana de Natació, la Fundació Catalana de l'Esplai i la Societat Catalana de Medicina Familiar i Comunitària.

Response: Enmig del debat sobre com defensar el català a les escoles davant la sentència pel 25 % de classes en castellà, el president de la Generalitat l'ha refermat com a eina de cohesió social. Borràs i Artadi li han reclamat que es blindin els centres educatius. El president ha lliurat les Creus de Sant Jordi 2021 a una desena d'entitats.


Instruction: Fes-me un resum d'aquest text:

Context:
Les obres del nou Museu d'Art de Lleida han començat de forma oficial aquest dilluns a l'edifici de l'antiga Audiència, ubicat a la Rambla Ferran de la capital del Segrià.
Un acte institucional amb presència de la consellera i el ministre de Cultura així com moltes altres institucions locals ha servit per posar la primera pedra d'aquest equipament que està previst enllestir en dos anys.
Les obres tenen una pressupost de 4,4 MEUR i estan finançades amb una àmplia col·laboració institucional, per la Paeria, el Govern, el govern espanyol, la Diputació i la Unió Europea.
Després de més de 100 anys d'història, és una de les pinacoteques d'art modern i contemporani més antigues del país i ara disposarà d'una seu definitiva.
Amb el nou museu, bona part de les reserves seran visitables.
El futur equipament tindrà una museografia flexible, modular, neutra i plenament accessible.
Totes les sales d'exposicions situades a la primera, segona i tercera planta compartiran el mateix disseny i es podran reconfigurar permanentment.
La planta baixa estarà pensada com una plaça com a 'plaça pública' i enllaçarà amb la rambla de Ferran.
Incorporarà la zona de recepció per als visitants, la botiga i espais d'interpretació dels continguts del museu.
La darrera planta, de l'edifici, la cinquena, acollirà una sala d'actes polivalent i una aula didàctica.
Comptarà també amb una terrassa-mirador amb vistes a la Seu Vella.
Bona part de les reserves del Museu, que s'ubicaran a la quarta planta, seran visitables.
Es tracta d'una innovació museogràfica que vol superar els límits dels espais físics dels museus i facilitar al màxim l'accés a la col·lecció.
La planta dedicada a les reserves es complementarà amb un altre espai a la planta baixa, només per a ús dels professionals del Museu, que funcionarà com a taller bàsic de conservació i punt de recepció dels béns que ingressin a l'equipament.
Àmplia col·laboració institucional
Les obres tenen un pressupost total de 4.470.950 euros, finançats per l'Ajuntament de Lleida, la Generalitat de Catalunya, la Diputació de Lleida, la Unió Europea (fons FEDER) i el Ministeri de Foment (1,5% Cultural).
És l'únic projecte de la ciutat dels darrers anys en què hi ha finançament conjunt d'aquestes cinc administracions.
L'alcalde Fèlix Larrosa ha remarcat que el museu ''ja és un exemple de la cooperació institucional per la que apostem amb diàleg, que és el que ha de ser la política''.
Més de 100 anys d'història
El Museu d'Art de Lleida és una de les pinacoteques d'art modern i contemporani més antigues del país.
Va obrir portes un 11 de maig de 1917 a l'antic mercat de Sant Lluís i, al llarg dels més de 100 anys d'història ha estat ubicat en diferents seus, la segona planta de l'antic Hospital de Santa Maria (l'actual IEI), el convent del Roser i l'edifici del Casino, on es troba actualment.
El museu es va anomenar Jaume Morera a partir de 1925 després d'una nova donació d'obra d'aquest paisatgista lleidatà que va ser-ne, a més, un dels seus primers impulsors.
L'art modern i contemporani a Lleida
La col·lecció de l'actual Museu d'Art Jaume Morera inclou prop de 4.500 obres i està especialitzada en art modern i contemporani, amb un pes important dels creadors lleidatans.
En aquest sentit, compta amb la major col·lecció a escala internacional de Xavier Gosé (289 dibuixos, pintures, il·lustracions i material divers).
Així mateix, cal destacar el fons de Leandre Cristòfol, un dels escultors més rellevants de l'art espanyol del segle XX – més de 190 escultures, relleus i altres – juntament amb obres dels seus companys de l'avantguarda dels anys trenta i a Lleida: Lamolla, Viola i Crous.
El Museu Morera també posseeix pintures dels grans noms de la plàstica lleidatana del primer terç del segle XX (Morera, Gili i Roig, Viladrich, Samarra), dels artistes vinculats amb la irrupció de l'abstracció pictòrica a Lleida a la dècada dels 50, dels autors vinculats a la Petite Galerie de l'Aliança Francesa i, finalment, els nous valors de la plàstica lleidatana dels anys vuitanta i noranta.
El museu manté un intens calendari expositiu al llarg de tot l'any i, habitualment, cedeix obres per a exposicions arreu del territori espanyol.
L'exposició més visitada de la seva història ha estat la mostra de fotografies sobre el bombardeig de Lleida realitzades per Agustí Centelles, que va rebre 9.000 visitants.

Response: El Museu d’Art de Lleida disposarà de seu definitiva en acabar els dos anys d‘obres que s’acaben d’iniciar. Amb una història de 100 anys, és de les pinacoteques d’art modern i contemporània més antigues del país. Compta amb el finançament de cinc administracions i amb un pressupost de 4,4 MEUR. El nou disseny serà modular, neutre, flexible i accessible.